ai4bharat/Pralekha huggingface dataset:
நிலக்கரி அமைச்சகம்
நிலக்கரி அமைச்சகம் கூடுதலாக 19 முதல் மைல் இணைப்புத் திட்டங்களை  செயல்படுத்த உள்ளது
மத்திய நிலக்கரி அமைச்சகத்தின் கீழ் இயங்கும் கோல்இந்தியா லிமிடெட் மற்றும் எஸ்சிசிஎல் நிறுவனங்களுக்காக, 330 மில்லியன் டன் திறன் கொண்ட புதிய 19 முதல் மைல் இணைப்புத் திட்டங்களை  2026-2027 நிதியாண்டில் கூடுதலாக செயல்படுத்த அந்த அமைச்சகம் முடிவு செய்துள்ளது.
இந்த அமைச்சகம் ஏற்கனவே 18 ஆயிரம் கோடி ரூபாய் முதலீட்டில், 526 எம்டிபிஏ திறன் கொண்ட 55 எஃப்எம்சி திட்டங்களை செயல்படுத்த ஏற்கனவே முடிவு செய்தது. இதில் 95.5 எம்டிபிஏ திறன் கொண்ட 8 திட்டங்கள் தற்போது செயல்படுத்தப்பட்டு வருகின்றன. எஞ்சிய திட்டங்கள் 2025-ம் நிதியாண்டில் செயல்படுத்த உள்ளன.
எதிர்காலத்தில் சுற்றுச்சூழலுக்கு உகந்த முறையில் நிலக்கரி அப்புறப்படுத்தலை உறுதி செய்ய ஏதுவாக மத்திய நிலக்கரி அமைச்சகம், தேசிய நிலக்கரி தளவாடத் திட்டத்தை உருவாக்கி வருகிறது. இந்தத்திட்டத்தில் நிலக்கரி சுரங்கங்களையொட்டி உள்ள ரயில்வே பகுதிகளை இணைத்தல் மற்றும் நிலக்கரி வயல்களில் ரயில்வே இணைப்பு சாலைகளை பலப்படுத்துதல் உள்ளிட்டவை இடம் பெற்றுள்ளன. மத்திய நிலக்கரி அமைச்சகம், எதிர்வரும் 2025ம் நிதியாண்டில் 1.39 பில்லியன் டன் நிலக்கரியையும், 2030-ன் நிதியாண்டில் 1.5 பில்லியன் டன் நிலக்கரியையும் உற்பத்தி செய்ய இலக்கு நிர்ணயித்துள்ளது. இத்துடன் சுற்றுச்சூழலுக்கு ஏதுவான முறையிலும், வேகமாகவும், குறைந்த செலவிலும் நிலக்கரியை அப்புறப்படுத்துவதும் இந்த திட்டத்தில் இடம்பெற்றுள்ளது.
நிலக்கரி சுரங்கங்களிலிருந்து நிலக்கரியை சாலை மார்க்கமாக அப்புறப்படுத்துவதில் ஒருங்கிணைந்த அணுகுமுறையை கையாள்வதற்கான வழிமுறைகளை செயல்படுத்த நடவடிக்கை மேற்கொண்டுள்ளது. இதன் ஒரு பகுதியாக நிலக்கரியை கையாளும் ஆலைகளை இயக்கவும், பல்வேறு அளவுகளில் நிலக்கரியை உடைத்து உருமாற்றுதல் உள்ளிட்டவற்றை கணினி மூலம் மேற்கொள்வதற்கான ராபிட் லோடிங் முறை ஆகியவையும் செயல்படுத்தப்பட உள்ளது.
நாப்பூரில் உள்ள தேசிய சுற்றுச்சூழல் ஆராய்ச்சி நிறுவனம் கடந்த 2020-22 ம் ஆண்டில் நடத்திய ஆய்வில், வருடாந்திர கார்பன் வெளியேற்றத்தை சேமித்தல், நிலக்கரியை லாரிகள் மூலம் வெளியேற்றுவதை குறைத்தல் ஆகியவற்றின் மூலம் ஆண்டுக்கு 2100 கோடி ரூபாய் சேமிக்க முடியும் என்பது தெரியவந்துள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்:https://pib.gov.in/PressReleasePage.aspx?PRID=1888037
குடியரசுத் தலைவர் செயலகம்
இந்திய சமூகம், செயின்ட் வின்சென்ட் மற்றும் கிறேனடடீன்களில் உள்ள இந்திய நண்பர்களுக்கு குடியரசு தலைவர் திரு ராம்நாத் கோவிந்தின் உரை.
செயின்ட் வின்சென்ட் மற்றும் கிறேனடடீன்னில் உங்களை நான் பார்த்ததில் மிகவும் மகிழ்ச்சி.
உங்கள் இந்திய சகோதர, சகோதரிகளின் வாழ்த்துக்களை என்னுடன் எடுத்து வந்துள்ளேன்.
உங்கள் அழகிய நாட்டில் கால் வைத்தது முதலே நானும், என்னுடைய குழுவும் மிகுந்த அரவணைப்பும், அன்பும் பெற்று வருகிறோம். நீங்கள் சிறப்பு மிக்கவராக எங்களை உணரவைத்துள்ளீர்கள். உங்களில் விருந்தோம்பலுக்கு நான் மிகவும் கடமைப்பட்டுள்ளேன்.
நண்பர்களே,
கடந்த 42 வருடங்களில், செயின்ட் வின்சென்ட் மற்றும் கிறேனடடீன் மக்கள் மக்களாட்சி, பன்மைத்தன்மை, பல்வேறு இனம் கொண்ட சமூகத்தை உருவாக்கியுள்ளனர். இந்த சிறிய நாட்டின் பொருளாதார சாதனைகள் பாராட்டத்தக்கது. தொலைநோக்கு பார்வையுள்ள தலைவர்களின் வழிகாட்டுதலால் செயின்ட் வின்சென்ட் மற்றும் கிறேனடடீன் மக்கள் இந்த சிறிய தீவை கரீபியன்னில் அமைதி மற்றும் செழிப்பு மிக்க தீவாக மாற்றியுள்ளனர்.
இந்திய சமூகத்தினர் இந்த நிலத்தை தங்களது நிலம் போல ஏற்றுக்கொண்டதை கண்டு மகிழ்ச்சி அடைகிறேன். அவர்கள் அடுத்த சமூகத்தினர்களுடன் அமைதியுடனும், நல்லிணக்கத்துடனும் வாழ்த்து வருகின்றனர் மேலும் எஸ் வி ஜி யின் வளர்ச்சிக்கு சிறப்பான பங்களிப்பை அளித்து வருகின்றனர். அவர்களின் நேர்மறையான அணுகுமுறையால் இந்திய வம்சாவளியினர் எஸ் வி ஜி யின் மதிப்பையும், அன்பையும் பெற்றுள்ளனர். ஜூன் 1 ஆம் நாளை இந்தியன் வருகை தினமாக அறிவித்ததும், அக்டோபர் 7 ஆம் நாளை இந்திய பாரம்பரிய நாளாக அறிவித்ததில் இருந்து இந்த நாடு இந்தியாவுடன் எவ்வளவு இணைக்க பட்டுள்ளது என்பதை அறியமுடிகிறது. கால்டெர் சாலையை "இந்தியா டிரைவ்" என மறுபெயரிட்ட சின்னதை திறந்து வைக்கும் பொழுது இந்திய சமூகத்திற்கும் எனக்கும் ஒரு பெருமையான தருணம்.
செயின்ட் வின்சென்ட் மற்றும் கிறேனடடீன் உடனான வளர்ச்சிக்கான கூட்டமைப்பு உலகளாவிய சகோதரதுவத்தை அடிப்படையாகக் கொன்டது. நாங்கள் இங்குள்ள எங்களது சகோதர, சகோதரிகளை ஆதரிக்க விரும்புகிறோம். புதிய இந்தியா அதன் விரவான பொருளாதார வளர்ச்சியில் உங்கள் அனைவரையும் இணைக்க விரும்புகிறோம்.
இந்திய வம்சாவளியினருக்கும், இங்கு வாழும் இந்தியர்களுக்கும் மீண்டும் எனது அன்பான வாழ்த்துக்களை தெரிவித்துக்கொள்கிறேன். நீங்கள் இந்தியாவின் சிறப்பான பன்முகத்தன்மை, பாரம்பரியமிக்க கலாசார மற்றும் மரபை வெளிப்படுத்துகிறீர்கள். நாங்கள் உங்கள் சாதனைகளுக்காக பெருமைகொள்கிறோம்.
நீங்களும், உங்கள் குடும்பத்தினரும் செழிப்பு மிகுந்து, அமைதியும், நல்ல உடல்நலம் பெற்று வாழ வாழ்த்துக்கள். இந்தியாவிற்கு சுற்றுலா வரும் இந்நாட்டு மக்களை வரவேற்க எதிர்நோக்கி இருக்கிறோம், அது தான் இந்தியா.
நன்றி
ஜெய் ஹிந்த்
பாதுகாப்பு அமைச்சகம்
பஞ்சாபில் உள்ள, சுற்றிலும் அந்நிய எல்லையைக் கொண்டுள்ள கசோவால் பகுதியை நாட்டின் இதர பகுதிகளுடன் இணைக்கும் 484 மீட்டர் நிரந்தர பாலத்தை எல்லையோர சாலைகள் நிறுவனம் கட்டியுள்ளது
பஞ்சாபில் உள்ள சுற்றிலும் அந்நிய எல்லையைக் கொண்டுள்ள கசோவால் பகுதியை நாட்டின் இதர பகுதிகளுடன் இணைக்க, ரவி ஆற்றின் மீது நிரந்தர பாலத்தை, திட்டமிட்ட காலத்துக்கு முன்னதாகவே கட்டி எல்லையோர சாலைகள் நிறுவனம் திறந்துள்ளது. 35 சதுர கிலோமீட்டர்கள் பரப்பளவு உள்ள இந்தப் பகுதி, குறிப்பிட்ட அளவு சுமையைத் தாங்கும் மிதக்கும் பாலம் மூலமாக இது வரை இணைக்கப்பட்டிருந்தது.
ஒவ்வொரு வருடமும் மழைக்காலத்துக்கு முன் இந்த மிதக்கும் பாலம் பிரித்தெடுக்கப்பட வேண்டும். இல்லையேல், ஆற்றின் வெள்ளப்பெருக்கில் இது அடித்துச் செல்லப்பட்டு விடும். சேத்தக் திட்டத்தின் 49 எல்லையோர பணிக்குழுவின்  141 வடிகால் பராமரிப்பு குழுவால் இந்த 484 மீட்டர் பாலம் கட்டப்பட்டது. அணுகும் வழிகளைத் தவிர்த்து ரூ.17.89 செலவில் கட்டப்பட்ட இந்த பாலம், ஒவ்வொன்றும் 30.25 மீட்டர் நீளமுள்ள 16 பகுதிகளைக் கொண்டது.
கையிருப்பில் உள்ள அனைத்து வளங்களும் திருப்பி விடப்பட்டு, தொலைதூரக் கரைக்கான அணுகு சாலை வேலை குறுகிய காலத்தில் முடிக்கப்பட்டது. வைசாகிக்கு பிறகான முதல் திங்கட்கிழமை அன்று, இந்தப் பாலம் விவசாயிகளுக்காகத் திறந்து விடப்பட்டு, அவர்கள் தங்கள் விளை பொருள்களை டிராக்டர்களில் சந்தைகளுக்கு எடுத்து சென்றனர்.
எரிசக்தி அமைச்சகம்
புனல் மின் துறையை முன்னெடுத்துச் செல்வதற்கான வழிமுறைகளுக்கு மத்திய அமைச்சரவை ஒப்புதல்
புனல் மின்துறையை முன்னெடுத்துச் செல்லும் வழிமுறைகளுக்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. சூரிய சக்தி அல்லாத புதுப்பிக்கக்கூடிய வணிக ஒப்பந்தத்தின் ஒரு பகுதியாக பெரிய புனல் மின் நிலையங்கள் அறிவிக்கப்படுவது இதில் அடங்கும்.
விவரங்கள்:
- பெரிய அளவிலான புனல் மின் நிலையங்களை புதுப்பிக்கக்கூடிய எரிசக்தி ஆதாரமாக பிரகடனப்படுத்துவது. .
- புனல் மின் துறை தனித்தன்மையோடு கூடியதாக கருதப்பட்டு, பெரிய அளவிலான புனல் மின் நிலையங்கள் குறித்த வழிமுறைகளின் அறிவிக்கைக்குப் பிறகு சூரிய சக்தி அல்லாத புதுப்பிக்கப்பட்ட வணிக ஒப்பந்தத்திற்குள் கொண்டுவரப்படுகின்றன. புனல் மின் துறையின் வருடாந்திர இலக்குகளின் பாதை புனல்மின் துறையில் முன்வைக்கப்பட்டுள்ள கூடுதலான திட்டங்களின் அடிப்படையில் மின்சக்தித் துறையால் அறிவிக்கப்படும். இதற்கு கட்டண கொள்கை மற்றும் புனல் மின் துறையில் செயல்படுத்தப்பட வேண்டிய கட்டண கட்டுப்பாடுகளிலும், தேவையான திருத்தங்கள் அறிமுகப்படுத்தப்படும்.
- முதலீட்டாளர்கள் கட்டண நிர்ணயம் செய்வதற்கு உரிய எளிமையான சூழலை உருவாக்குவதற்கான கட்டணப் பட்டியலை உருவாக்குவதில் திட்டத்தின் காலத்தை 40 ஆண்டு காலத்திற்கு நீட்டித்து, கடன்களை செலுத்த வேண்டிய காலகட்டத்தை 18 ஆண்டுகளாக உயர்த்தி, 2 சதவீத விலை உயர்த்தலும் அறிமுகப்படுத்தப்படும்.
- புனல் மின் திட்டங்களின் வெள்ளப் பிரச்சினையை சமாளிப்பதற்கான நிதி ஆதாரத்திற்கு பட்ஜெட்டில் ஒதுக்கீடு செய்வது;
- உள்கட்டமைப்பு அதாவது சாலைகள் மற்றும் பாலங்களுக்கான நிதி ஆதாரத்திற்கான பட்ஜெட் ஒதுக்கீடு, 200 மெகாவாட் திட்டங்கள் வரை ஒரு மெகாவாட்டிற்கு 1.5 கோடி ஒதுக்கீடு மற்றும் 200 மெகாவாட்டுக்கு மேற்பட்ட திட்டங்களுக்கு 1 மெகாவாட்டிற்கு 1.0 கோடி ஒதுக்கீடு செய்யப்படும்
பிரதமர் அலுவலகம்
இந்தியாவின் தலைமையின் கீழ் ஷாங்காய் ஒத்துழைப்பு அமைப்பின்  உச்சி மாநாடு
இந்தியா 16 செப்டம்பர் 2022 அன்று சமர்கண்ட் உச்சிமாநாட்டில் ஷாங்காய் ஒத்துழைப்பு அமைப்பின்  சுழல் தலைமைப் பொறுப்பை முதன்முறையாக ஏற்றது. முதல்முறையாக இந்தியாவின் தலைமையின் கீழ் ஷாங்காய் ஒத்துழைப்பு அமைப்பின் தலைவர்கள் கவுன்சிலின் 23வது உச்சிமாநாடு இணைய வழியில் 4 ஜூலை 2023 அன்று பிரதமர் திரு நரேந்திர மோடி தலைமையில் நடைபெறுகிறது.
அனைத்து ஷாங்காய் ஒத்துழைப்பு அமைப்பின்  உறுப்பு நாடுகளும், அதாவது. சீனா, ரஷ்யா, கஜகஸ்தான், கிர்கிஸ்தான், பாகிஸ்தான், தஜிகிஸ்தான் மற்றும் உஸ்பெகிஸ்தான் ஆகிய நாடுகளுக்கு உச்சிமாநாட்டில் பங்கேற்க அழைப்பு விடுக்கப்பட்டுள்ளது. கூடுதலாக, ஈரான், பெலாரஸ் மற்றும் மங்கோலியா ஆகிய நாடுகள் பார்வையாளர் நாடுகளாக அழைக்கப்பட்டுள்ளன. ஷாங்காய் ஒத்துழைப்பு அமைப்பின்  பாரம்பரியத்தின்படி, துர்க்மெனிஸ்தானும் தலைமை விருந்தினராக அழைக்கப்பட்டுள்ளது. செயலகம் மற்றும் பிராந்திய பயங்கரவாத எதிர்ப்பு அமைப்பு  ஆகிய இரண்டு ஷாங்காய் ஒத்துழைப்பு அமைப்புகளின் தலைவர்களும் கலந்துகொள்வார்கள். இங்கிலாந்து, தென்கிழக்கு ஆசிய நாடுகள், காமன்வெல்த் நாடுகள், கூட்டு பாதுகாப்பு ஒப்பந்த அமைப்பு, யூரேசிய பொருளாதார ஒன்றியம், சிஐசிஏ ஆகிய ஆறு சர்வதேச மற்றும் பிராந்திய அமைப்புகளின் தலைவர்களும் அழைக்கப்பட்டுள்ளனர்.
உச்சிமாநாட்டின் கருப்பொருள் 'பாதுகாப்பான SCO ஐ நோக்கி' என்பதாகும். 2018 SCO உச்சிமாநாட்டில் பிரதமரால் உருவாக்கப்பட்ட  என்ற கருப்பொருள் பாதுகாப்பு, பொருளாதாரம் மற்றும் வர்த்தகம், இணைப்பு, ஒற்றுமை, இறையாண்மை மற்றும் பிராந்திய ஒருமைப்பாட்டிற்கான மரியாதை மற்றும் சுற்றுச்சூழல் ஆகியவற்றை உள்ள்டக்கியதாகும். இவை ஷாங்காய் ஒத்துழைப்பு அமைப்பில்  நமது நாடு தலைமை வகித்தபோது உக்கியத்துவம் அளிக்கப்பட்ட கருப்பொருள்கள்.
இந்தியா அதன் தலைமைத்துவத்தில் ஸ்டார்ட்அப்கள் மற்றும் கண்டுபிடிப்புகள், பாரம்பரிய மருத்துவம், டிஜிட்டல் உள்ளடக்கம், இளைஞர் அதிகாரம் மற்றும் பகிரப்பட்ட பௌத்த பாரம்பரியம் ஆகியவற்றில் ஒத்துழைப்பின் புதிய தூண்களை அமைத்துள்ளது. கூடுதலாக, நமது நாடுகளுக்கிடையேயான வரலாற்று மற்றும் நாகரீக பிணைப்புகளைக் கொண்டாடும் மக்களுக்கிடையிலான உறவுகளை வளர்ப்பதில் இந்தியா பணியாற்றியுள்ளது. 2022-23 ஆம் ஆண்டிற்கான முதல் ஷாங்காய் ஒத்துழைப்பு அமைப்பின் கலாச்சார மற்றும் சுற்றுலா மூலதன கட்டமைப்பின் கீழ் வாரணாசியில் நடைபெற்ற பல்வேறு சமூக-கலாச்சார நிகழ்வுகள் அடங்கும்.
SCO இன் இந்தியாவின் தலைமைப் பொறுப்பானது, உறுப்பு நாடுகளுக்கு இடையே தீவிரமான செயல்பாடு மற்றும் பரஸ்பர நன்மை பயக்கும் ஒத்துழைப்பின் காலமாகும். 14 அமைச்சர்கள் அளவிலான கூட்டங்கள் உட்பட மொத்தம் 134 கூட்டங்கள் மற்றும் நிகழ்வுகளை இந்தியா நடத்தியது. அமைப்பில் இந்தியா நேர்மறையான மற்றும் ஆக்கப்பூர்வமான பங்கை வகிக்க வேண்டும் என்பதோடு தலைமைப் பொறுப்பின் உச்சக்கட்டமாக வெற்றிகரமான ஷாங்காய் ஒத்துழைப்பு அமைப்பின் உச்சிமாநாட்டை எதிர்நோக்குகிறது.
சுகாதாரம் மற்றும் குடும்ப நலத்துறை அமைச்சகம்
கோவிட்-19 தொற்று தற்போதைய நிலவரம் மற்றும் மேலாண்மைக்கான நடவடிக்கைகள் : அமைச்சரவை குழு ஆய்வு
கோவிட்-19 தொற்று குறித்த அமைச்சரவைக் குழுவின் உயர்மட்டக் கூட்டம் புதுதில்லி நிர்மான் பவனில் இன்று மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் தலைமையில் நடைபெற்றது. இதில், விமான போக்குவரத்து அமைச்சர் திரு. ஹர்தீப் எஸ் பூரி, வெளியுறவுத்துறை அமைச்சர் டாக்டர் எஸ் ஜெய்சங்கர், உள்துறை இணை அமைச்சர் திரு. நித்தியானந்த ராய், கப்பல் மற்றும் ரசாயனம், உரங்கள் துறை இணை அமைச்சர் திரு. மன்சுக் மாண்டவியா, சுகாதாரம் மற்றும் குடும்ப நலத்துறை இணை அமைச்சர் திரு அஷ்வினி குமார் சௌபே ஆகியோருடன் நித்தி ஆயோக் உறுப்பினர்  டாக்டர் வினோத் கே. பால், முப்படைகளின் தலைமைத் தளபதி திரு பிபின் ராவத் ஆகியோர் பங்கேற்றனர்.
கோவிட்-19 தொற்று கட்டுப்படுத்துதல் மற்றும் நிர்வாகம் குறித்து அமைச்சரவை குழு விரிவாக ஆலோசனை செய்தது. இதுவரை எடுக்கப்பட்டுள்ள நடவடிக்கைகள், தடுப்புத் திட்டமாக உள்ள சமூக இடைவெளி நடவடிக்கைகளின் தற்போதைய நிலவரம், கோவிட்-19 தொற்று பரவலை தடுக்க மத்திய மற்றும் மாநில அரசுகள் எடுத்த கடுமையான நடவடிக்கைகள் குறித்தும் அமைச்சரவைக் குழு விவாதித்தது. கோவிட்-19 தொற்றைக் கட்டுப்படுத்த அனைத்து மாவட்டங்களும் அவசர கால நடவடிக்கைகளை திட்டமிட்டு, பலப்படுத்துமாறு கேட்டுக் கொள்ளப்பட்டு இருப்பதாக அமைச்சரவை குழுவிற்கு தெரிவிக்கப்பட்டது. கோவிட்-19 தொற்று பரவலைத் தடுக்க பிரத்யேக மருத்துவமனைகளை அமைக்க போதுமான வளங்களை ஒதுக்குவது, தனிநபர் பாதுகாப்பு உபகரணங்கள், வென்டிலேட்டர்கள் மற்றும் இதர அத்தியாவசிய கருவிகளைக் கொண்டு மருத்துவ நிறுவனங்களை பலப்படுத்துவது போன்ற மாநிலங்களின் திறனை வலுப்படுத்த எடுக்கப்பட்டு வரும் பல்வேறு இதர நடவடிக்கைகள் குறித்தும் விரிவாக விவாதிக்கப்பட்டது. ஏற்கனவே வகுத்துள்ள வழிமுறைகளின் படி கோவிட்-19 தொற்றுக்கான மையங்கள் / மருத்துவமனைகளை அமைக்க மாநிலங்கள் கேட்டுக் கொள்ளப் பட்டுள்ளன.
இந்த சுகாதார அவசர காலத்தில் முன்னணியில் நிற்பவர்களும், நம்மை கோவிட்-19 தொற்றிடம் இருந்து காப்பாற்ற பாடுபடுவர்களுமான மருத்துவர்களையும், இதர மருத்துவ பணியாளர்களையும் புறக்கணிக்க வேண்டாம் என்று அமைச்சரவைக் குழுவின் தலைவரும் மத்திய சுகாதார அமைச்சருமான டாக்டர் ஹர்ஷ் வர்தன் அனைவரையும் மீண்டும் ஒருமுறை கேட்டுக் கொண்டார். நாம் அனைவரும் வதந்திகளையும், ஒப்புதல் இல்லாத தகவல்களையும் பரப்பாமல் இருக்க வேண்டும் என்று அவர் மேலும் கூறினார்.
எந்த வகையான முகக் கவசத்தை யார் அணியவேண்டும் என்பதைப் பற்றியும், தனிநபர் பாதுகாப்பு உபகரணத்தை யார் உபயோகிக்க வேண்டும் என்பதற்கான விரிவான அறிவுறுத்தல்களும் வழிகாட்டுதல்களும் அமைச்சகத்தின் வலைதளத்தில் பதிவிடப் பட்டுள்ளதாக டாக்டர் ஹர்ஷ் வர்தன் தெரிவித்தார். இதைப்பற்றிய விழிப்புணர்வு, தகவல், அது பற்றிய கல்வி அறிவு மற்றும் தொடர்பு, பிரசாரங்கள் மூலம் செய்யப் படுவதாகவும் அவர் தெரிவித்தார்.
பிரதமர் அலுவலகம்
மத்திய ஆயுதக் காவல் படை  காவலர்  தேர்வுகளை 13 பிராந்திய மொழிகளிலும் நடத்தும் உள்துறை அமைச்சகத்தின் முடிவைப் பிரதமர் பாராட்டியுள்ளார்
மத்திய ஆயுதக் காவல் படை  காவலர்  தேர்வுகளை 13 பிராந்திய மொழிகளிலும் நடத்தும் உள்துறை அமைச்சகத்தின் முடிவை ‘முன்மாதிரியானது’ என்று பிரதமர் குறிப்பிட்டுள்ளார்.
உள்துறை அமைச்சர் அலுவலக ட்விட்டர் செய்திக்குப் பிரதமர் பதிலளித்தார்:
"நமது இளைஞர்களின் விருப்பங்களுக்கு சிறகுகளை வழங்கும் ஒரு முன்மாதிரி முடிவு இது! ஒருவரின் கனவுகளை நிறைவேற்றுவதில் மொழி ஒரு தடையாகக் கருதப்படாமல் இருப்பதை உறுதி செய்வதற்கான நமது பல்வேறு முயற்சிகளின் ஒரு பகுதியாகும் இது."
பஞ்சாயத்து ராஜ் அமைச்சகம்
ஸ்வாமித்வா திட்டத்தின் தேசிய கூட்டத்தை நாளை தொடங்கி வைக்கிறார் மத்திய அமைச்சர் திரு கிரிராஜ் சிங்
ஊரக பொருளாதாரத்தை மேம்படுத்தும் ஸ்வாமித்வா திட்டத்தின் தேசிய கூட்டத்தை, மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு கிரிராஜ் சிங், நாளை தொடங்கி வைத்து உரையாற்றுகிறார்.
இதில் பஞ்சாயத்து ராஜ் இணையமைச்சர் திரு கபில் மொரேஸ்வர் பாட்டீல், மத்திய ஊரக வளர்ச்சி துறை இணையமைச்சர்கள் திரு ஃபகன் சிங் குலாஸ்தே மற்றும் சுஷ்ரி சாத்வி நிரஞ்சன் ஜோதி ஆகியோர் பங்கேற்கின்றனர்.
இந்த கூட்டத்தில் மத்திய அமைச்சர்கள், தங்களின் கருத்துக்களை பகிர்ந்து கொள்கின்றனர். மத்திய அரசின் பல்வேறு அமைச்சகங்கள் / துறைகளின் பிரதிநிதிகள், இந்திய வங்கிகள் சங்க பிரதிநிதிகள் உட்பட பலர் இதில் கலந்து கொள்வர் என எதிர்பார்க்கப்படுகிறது.
ஸ்வாமித்வா திட்டத்தை, தேசிய பஞ்சாயத்து ராஜ் தினமான 2021 ஏப்ரல் 24ம் தேதி பிரதமர் தொடங்கிவைத்தார். அதன்பிறகு ஸ்வாமித்வா திட்டத்தின் தேசியளவிலான கூட்டம் முக்கியத்தும் பெறுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1754573
நுகர்வோர் நலன், உணவு மற்றும் பொது விநியோகம் அமைச்சகம்
202-23 காரீப் சந்தைப்பருவ காலத்தில் 518 லட்சம் மெட்ரிக் டன் அரிசியைக் கொள்முதல் செய்ய மத்திய அரசு முடிவு
காரீப் சந்தைப் பருவம் 2022-23க்கு காரீப் பயிர்களைக் கொள்முதல் செய்வதற்கான ஏற்பாடுகள் குறித்த மாநில உணவுச் செயலாளர்கள் மற்றும் இந்திய உணவுக் கழகத்தின் ஆய்வுக்கூட்டம் நுகர்வோர் விவகாரங்கள் மற்றும் உணவு மற்றும் பொது விநியோக அமைச்சகத்தின் உணவு மற்றும் பொது விநியோகத் துறையின் செயலாளர் திரு சுதன்ஷு பாண்டே தலைமையில் புதுதில்லியில் இன்று நடைபெற்றது.
தமிழ்நாடு, ஆந்திர பிரதேசம், அசாம், பிகார், சத்தீஸ்கர், குஜராத், ஹரியானா, இமாச்சலப் பிரதேசம், ஜம்மு காஷ்மீர், ஜார்கண்ட், கர்நாடகா, ராஜஸ்தான், கேரளா, மத்திய பிரதேசம், மகாராஷ்டிரா, ஒடிசா, பஞ்சாப், தெலங்கானா, திரிபுரா உத்தரப் பிரதேசம் மற்றும் மேற்கு வங்கத்தின் முதன்மைச் செயலாளர்/ உணவுத்துறை செயலாளர் உள்ளிட்டோர் இந்தக் கூட்டத்தில் கலந்து கொண்டனர். இந்திய உணவுக் கழகத்தின் தலைவர் மற்றும் மேலாண் இயக்குநர் மற்றும் இதர அதிகாரிகள், உணவு மற்றும் பொது விநியோகத்துறை, இந்திய வானிலை ஆய்வு மையம் வேளாண்மை மற்றும் விவசாய நலத்துறை ஆகிய துறைகளின் அதிகாரிகளும் இந்தக் கூட்டத்தில் பங்கேற்றனர்.
2021-22 காரீப் பருவ காலத்தில் கொள்முதல் செய்யப்பட்ட 509.82 லட்சம் மெட்ரிக் டன் அரிசிக்கு மாற்றாக 2022-23 பயிர் காலத்தில் சுமார் 518 லட்சம் மெட்ரிக் டன் அரிசியைக் கொள்முதல் செய்ய இலக்கு நிர்ணயிக்கப்பட்டுள்ளது.
2023-ஆம் ஆண்டு சர்வதேச சிறு தானியங்கள் வருடமாகக் கொண்டாடப்படுவதை முன்னிட்டும், பருவநிலை மாற்றத்தைக் கருத்தில் கொண்டும், சிறுதானியங்களின் கொள்முதலில் கவனம் செலுத்துமாறு மாநிலங்களுக்கு திரு பாண்டே கோரிக்கை விடுத்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleaseIframePage.aspx?PRID=1855586
தொழிலாளர் மற்றும் வேலைவாய்ப்பு அமைச்சகம்
செஸ் நிதியை கட்டுமான தொழிலாளர்களின் நலனுக்கு பயன்படுத்திக் கொள்ள மாநிலங்கள்/யூனியன் பிரேதசங்களுக்கு தொழிலாளர் அமைச்சகம் அறிவுறுத்தல்
கோவிட்-19 பரவலை கருத்தில் கொண்டு, தொழிலாளர்களின் நலனுக்காக பல்வேறு நடவடிக்கைகளை அரசு எடுத்து வருகிறது. அன்றாட வருவாயை நம்பி வாழ்க்கையை நடத்தும் வரன்முறைபடுத்தப்படாத கட்டுமான தொழிலாளர்களுக்கு ஆதரவு அளிக்க, மத்திய தொழிலாளர் மற்றும் வேலைவாய்ப்பு இணை அமைச்சர்  திரு சந்தோஷ் குமார் கங்க்வார், அனைத்து மாநில முதல்வர்களுக்கும் /யூனியன் பிரதேச துணை நிலை ஆளுநர்களுக்கும் அறிவுறுத்தியுள்ளார்.
மத்திய அரசின் அறிவுறுத்தலில், கட்டிடம் மற்றும் இதர கட்டுமான தொழிலாளர்கள் சட்டம், 1996ன் 60வது பிரிவின் படி, அனைத்து மாநிலங்களும்/யூனியன் பிரேதசங்களும், தொழிலாளர் நல வாரியங்களால் BOCW செஸ் சட்டத்தின் மூலம் வசூல் செய்யப்பட்ட செஸ் நிதியை, கட்டுமான தொழிலாளர்களின் கணக்குகளுக்கு நேரடி பணப் பரிமாற்றம் செய்யக் கேட்டுக் கொள்ளப்பட்டுள்ளது. சுமார் ரூ 52,000 கோடி செஸ் நிதியாக உள்ள நிலையில், சுமார் 3.5 கோடி கட்டுமான தொழிலாளர்கள் கட்டுமான நல வாரியங்களில் பதிவு செய்யப்பட்டுள்ளனர்.
பழங்குடியினர் நலத்துறை அமைச்சகம்
அருணாச்சலப்பிரதேச மாநில பழங்குடியினர் பட்டியலை மாற்றியமைப்பதற்கான ‘அரசியல்சாசன  ஆணை  மசோதா, 2018’-க்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், அரசியல்சாசன  ஆணை  மசோதா, 2018 என்ற பெயரிலான மசோதாவை, நாடாளுமன்றத்தில் அறிமுகம் செய்ய ஒப்புதல் அளிக்கப்பட்டது. இதன்மூலம், அருணாச்சலப்பிரதேச மாநிலத்தில் பழங்குடியினர் பட்டியலை மாற்றியமைப்பதற்காக அரசியல்சாசன  ஆணை 1950-ல் சில திருத்தங்கள் செய்யப்படுகின்றன.
அருணாச்சலப்பிரதேச பழங்குடியினர் பட்டியலில் கீழ்க்காணும் திருத்தங்கள் செய்யப்பட உள்ளன:
- வரிசை எண் 1-ல் உள்ள ‘அபோர்’ என்ற வார்த்தையை நீக்குதல், இது வரிசை எண் 16-ல் ‘ஆதி’ என்று குறிப்பிடப்பட்டுள்ளது.
- வரிசை எண் 6-ல் ‘கம்ப்தி’ என்ற வார்த்தைக்குப் பதிலாக ‘தாய் கம்ப்தி’ என்று மாற்றியமைத்தல்.
- வரிசை எண் 8-ல், ‘மிஷ்மி-கமன்’ , இடு  மற்றும் தராவோன்  ஆகியவற்றை சேர்த்தல்.
- வரிசை எண் 9-ல் ‘மொம்பா’-வுக்கு மாற்றாக மொன்பா, மெம்பா, சர்டங், சஜோலோங்  ஆகியவற்றை சேர்த்தல்.
- வரிசை எண் 10-ல் ஏதாவது நாகா பழங்குடியினர் என்பதற்கு மாற்றாக, ‘நோக்டே’, ‘தங்சா’, ‘வான்சோ’ ஆகியவற்றை சேர்த்தல்.
திட்டமிடப்பட்டுள்ள திருத்தங்களின் அடிப்படைகளாவன:
- அபோர் என்பதை நீக்குதல் – இரட்டை வார்த்தையை அகற்றுதல்
- காம்ப்தி-யை மாற்றுதல் – ‘காம்ப்தி’ என்ற பழங்குடியினர் கிடையாது.
- மிஷ்மி-கமன், இடு, தராவோன் ஆகியவற்றை சேர்த்தல் – ஏற்கனவே உள்ள பட்டியலில் ‘மிஷ்மி’ என்பது மட்டுமே சேர்க்கப்பட்டுள்ளது. இந்தப் பெயரில் எந்தவொரு சமூகமும் இல்லை என்று தகவல்கள் தெரிவிக்கின்றன.
- மொன்பா, மெம்பா, சர்டங், வான்சோ ஆகியவற்றை சேர்த்தல் – ஏற்கனவே உள்ள பட்டியலில் “ஏதாவது நாகா பழங்குடியினர்” என்றே உள்ளது. இது மாநிலத்தில் நாகா பழங்குடியினர் மட்டுமே இருப்பதாக அர்த்தம் கொள்ளப்படுகிறது.
- நோக்டே, தங்சா, வான்சோ ஆகியவற்றை சேர்த்தல் - ஏற்கனவே உள்ள பட்டியலில் “ஏதாவது நாகா பழங்குடியினர்” என்றே உள்ளது. இது மாநிலத்தில் நாகா பழங்குடியினர் மட்டுமே இருப்பதாக அர்த்தம் கொள்ளப்படுகிறது.
இந்த மசோதா, சட்டமாக நிறைவேற்றப்பட்டபிறகு, அருணாச்சலப்பிரதேச பழங்குடியினர் குறித்த திருத்தியமைக்கப்பட்ட புதிய பட்டியலில் உள்ள சமூகத்தின் உறுப்பினர்களும், பழங்குடியினருக்காக அரசு ஏற்கனவே செயல்படுத்திவரும் திட்டங்களின் பயன்களைப் பெற முடியும். இதன்படி, உயர்கல்விக்கான ஊக்கத்தொகை, தேசிய வெளிநாடுவாழ் ஊக்கத்தொகை, தேசிய ஊக்கத்தொகை, உயர்வகுப்பு கல்வி, தேசிய பழங்குடியினர் நிதி மற்றும் மேம்பாட்டுக் கழகத்திலிருந்து கிடைக்கும் சலுகை கடன்கள், பழங்குடியின சிறுவர்கள் மற்றும் சிறுமிகளுக்கான விடுதிகள் போன்ற திட்டங்களின் பயன்களைப் பெற முடியும். அதோடு, அரசு பணியிலும், கல்வி நிறுவனங்களில் மாணவர் சேர்க்கையிலும் அரசு கொள்கையின் அடிப்படையில் இடஒதுக்கீட்டைப் பெற முடியும்.
சுற்றுலா அமைச்சகம்
நமது நாட்டைப் பாருங்கள் வரிசையின் கீழ் சுற்றுலா அமைச்சகத்தின் 28வது இணையக் கருத்தரங்கான "இந்தியா- கோல்ப் வீரர்களின் சொர்க்கம்", இந்தியாவில் கோல்ப் சுற்றுலாக்கான சாத்தியங்களைப் படம்பிடித்துக் காட்டியது
இந்திய அரசின் சுற்றுலா அமைச்சகம், நமது நாட்டைப் பாருங்கள் வரிசையின் கீழ் 28வது இணையக் கருத்தரங்கை "இந்தியா- கோல்ப் வீரர்களின் சொர்க்கம்" என்னும் தலைப்பில் 4 ஜூன், 2020 அன்று நடத்தியது. நாடெங்கிலும் மற்றும் உலகெங்கிலும் உள்ள கோல்ப் ஆர்வலர்களுக்கு 365 நாட்களும் கோல்ப் விடுமுறை அனுபவத்தை வழங்கும் முக்கிய இடங்கள் மற்றும் தொலைதூர இடங்களில் கோல்ப் விளையாடுவதின் சிலிர்ப்பு மற்றும் மகிழ்ச்சியூட்டும் சாத்தியங்களை இந்த இணையக் கருத்தரங்கு படம்பிடித்துக் காட்டியது. பேஷனல்ஸ் இணை நிறுவனர் ராஜன் சேகல்; பீலாஸ்ட் டிராவல்ஸ் நிறுவனத்தின் இயக்குநர் அமிஷ் தேசாய்; மை கோல்ப் டூர் நிர்வாக இயக்குநர் அருண் ஐயர் ஆகியோர் வழங்கிய இந்த நிகழ்ச்சிக்கு, சுற்றுலா அமைச்சகத்தின் கூடுதல் தலைமை இயக்குநர் திருவாளர். ரூபிந்தர் பிரார் நெறியாளராக இருந்தார். மூவரும் பயணம் மற்றும் சுற்றுலாத் துறையில் பல வருடங்கள் அனுபவமும், நிபுணத்துவமும் பெற்றிருப்பதோடு மட்டுமில்லாமல், தீவிர கோல்ப் ஆர்வலர்களாகவும் இருந்து நாட்டில் கோல்ப் சுற்றுலாவை ஒருத் தனிப்பட்ட சுற்றுலாப் பிரிவாக ஊக்குவித்து வருகிறார்கள். ஒரே பாரதம், சிறப்பான பாரதம் திட்டத்தின் கீழ் இந்தியாவின் வளமானப் பன்முகத்தன்மையை படம் பிடித்துக் காட்டும் முயற்சியாக இருக்கும் நமது நாட்டைப் பாருங்கள் இணையக் கருத்தரங்கு வரிசை, ஒரே பாரதம், சிறப்பான பாரதத்தின் கொள்கைகளை பல்வேறு தளங்களில் தொடர்ந்து பரப்பி வருகிறது.
"மத்திய பிரதேசத்தின் வன ஆச்சரியங்கள்" என்னும் தலைப்பினான அடுத்த இணையக் கருத்தரங்கு, 6 ஜூன், 2020 அன்று நடைபெறும். பதிவு செய்து கொள்ள https://bit.ly/WildwondersDAD என்னும் முகவரியில் பதிவு செய்து கொள்ளவும்.
(Visitor Counter : 155
|
பிரதமர் அலுவலகம்
|
பிரதமர் தலைமையில், லக்னோவில் 5 பிப்ரவரி 2020 அன்று பாதுகாப்பு கண்காட்சி 2020 தொடக்க விழா
பிரதமர் திரு.நரேந்திர மோடி தலைமையில், பாதுகாப்பு கண்காட்சி 2020 தொடக்கவிழா, உத்தரப்பிரதேச மாநிலம் லக்னோவில், 5 பிப்ரவரி 2020 அன்று நடைபெறவுள்ளது.
இரண்டு ஆண்டுகளுக்கு ஒருமுறை நடத்தப்பட்டு வரும், பிரம்மாண்ட பாதுகாப்புக் கண்காட்சி 11-ஆவது முறையாக நடைபெறவுள்ளது. ஆயிரத்திற்கும் மேற்பட்ட உள்நாட்டு மற்றும் சர்வதேச நிறுவனங்கள் இந்தக் கண்காட்சியில் பங்கேற்று, தங்களது உற்பத்திப் பொருட்களை காட்சிக்கு வைக்கவுள்ளன, இந்தியாவில் இதுவரை நடத்தப்பட்ட பாதுகாப்புக் கண்காட்சிகளில் இதுவே மிகப்பெரியதாகும்.
இந்த ஆண்டு கண்காட்சியின் மையக்கருத்து, ‘இந்தியா: வேகமாக உருவெடுத்துவரும் பாதுகாப்பு சாதன உற்பத்திக் கேந்திரம்’ என்பதாகும். பாதுகாப்புத் துறையில் முன்னணியில் உள்ள தொழில்நுட்பங்களை ஒரே குடையின்கீழ் கொண்டுவந்து, அரசு, தனியார் உற்பத்தியாளர்கள் மற்றும் புதிய தொழில் தொடங்குவோருக்கு எண்ணற்ற வாய்ப்புகளை வழங்குவதே இதன் நோக்கமாகும். நாட்டின் வான்வெளி, ராணுவம் மற்றும் பாதுகாப்புத் தேவைகளை இந்தக் கண்காட்சி ஒட்டுமொத்தமாகப் பூர்த்தி செய்யும்.
கண்காட்சியின் துணை மையக் கருத்து, ‘பாதுகாப்புத் துறையை டிஜிட்டல் முறைக்கு மாற்றியமைத்தல்’ என்பதாகும். எதிர்காலத்தில் ஏற்படும் போர்கள் புதிய தொழில்நுட்பத்தின் அடிப்படையில் அமையக்கூடும் என்பதால், அதனுடன் தொடர்புடைய அம்சங்களுக்கு முக்கியத்துவம் அளிக்கும் வகையில் இந்த ஏற்பாடு செய்யப்பட்டுள்ளது.
தொடக்க விழாவிற்குப் பிறகு, பிரதமர் திரு.நரேந்திர மோடி, கண்காட்சியில் இடம்பெறும் இந்தியா மற்றும் உத்தரப்பிரதேச அரங்குகளை பார்வையிட உள்ளார்.
‘இந்தியா அரங்கு’ சிறு மற்றும் நடுத்தரத் தொழில்கள் / குறு, சிறு, நடுத்தரத் தொழில் நிறுவனங்கள் உட்பட பொதுத்துறை மற்றும் தனியார் நிறுவனங்களுக்கு இடையேயான நெருங்கிய ஒத்துழைப்பைப் பிரதிபலிப்பதுடன், அடுத்த கட்ட புதுமை கண்டுபிடிப்பு சூழல் குறித்தும் விளக்குவதாக இருக்கும்.
உத்தரப்பிரதேச அரங்கு, அம்மாநிலத்தின் தொழில்திறன் மற்றும் ஏராளமான வளங்களை, அம்மாநிலத்தில் அடையாளம் காணப்பட்ட பாதுகாப்புத் தொழில் வழித்தடத்தை முதலீட்டாளர்களுக்கு எடுத்துரைப்பதாக இருக்கும். உத்தரப்பிரதேச அரசும், மாநிலத்தின் கலாச்சாரப் பாரம்பரிய செழுமையை பிரதிபலிக்கும் பல்வேறு கலாச்சார நிகழ்ச்சிகளுக்கு ஏற்பாடு செய்துள்ளது. கண்காட்சி வளாகத்தில் ஏற்பாடு செய்யப்பட்டுள்ள சிறப்பு கொட்டகை நகரில் பார்வையாளர்களுக்கும், அரிய அனுபவம் காத்திருக்கிறது.
இரண்டு அரங்குகளையும் பார்வையிட்ட பிறகு, தரையில் இயங்கும் கவச ஊர்திகள், விமானவியல் நிறுவனங்களின் சாகசப் பயிற்சிகள் மற்றும் கடலோரப் பாதுகாப்பு அமைப்புகளின் செயல் விளக்கங்களுக்கும் தலைமையேற்று பிரதமர் பார்வையிட உள்ளார்.
பாதுகாப்புக் கண்காட்சி 2020-ல் 70-க்கும் மேற்பட்ட நாடுகள் பங்கேற்கக் கூடும் என எதிர்பார்க்கப்படுவதுடன், பெரிய அளவிலான சர்வதேச பாதுகாப்பு கண்காட்சிகளில் ஒன்றாகவும் அமையும்.
இந்தக் கண்காட்சியின் போது, பெருமளவிலான புரிந்துணர்வு ஒப்பந்தங்கள் கையெழுத்தாவதுடன், புதிய தொழில் ஒத்துழைப்புகளுக்கும் வழிவகுக்கும் என எதிர்பார்க்கப்படுகிறது.